กสิกรไทยบุกธุรกิจครอบครัวช่วยสร้างทายาท
กสิกรไทยเจาะธุรกิจครอบครัว ขอเป็นที่ปรึกษาส่งมอบธุรกิจแก่ทายาท
6 ก.พ. 2558

กสิกรไทยเจาะธุรกิจครอบครัว ขอเป็นที่ปรึกษาส่งมอบธุรกิจแก่ทายาท
นายจิรวัฒน์ สุภรณ์ไพบูลย์ ผู้บริหารกลุ่มธุรกิจบริการไพรเวทแบงก์ ธนาคารกสิกรไทย เปิดเผยว่า ธนาคารจับมือเป็นพันธมิตรกับธนาคารลอมบาร์ด โอเดียร์เพื่อร่วมบุกตลาดการเป็นที่ปรึกษาเรื่องการบริหารจัดการธุรกิจครอบครัวและการส่งมอบธุรกิจแก่ทายาท โดยเน้นบริษัทที่มีสินทรัพย์ 50 ล้านบาทขึ้นไป
ทั้งนี้ บริการดังกล่าวเป็นหนึ่งในบริการลูกค้าเฉพาะกลุ่ม (ไพรเวทแบงก์) และกสิกรไทยนับเป็นธนาคารรายแรกที่ชูจุดแข็งด้านนี้ โดยตั้งแต่ต้นปี 2558 ได้เดินสายพูดคุยกับลูกค้าหลายราย และได้รับความสนใจอย่างมาก
“ลูกค้าสนใจกันทุกคน เพราะไม่เคยมีแบงก์ไหนนำเสนอบริการนี้ให้แก่พวกเขา ตอนนี้มีลูกค้าประมาณ 10-20 ราย ที่สนใจให้ธนาคารเป็นที่ปรึกษาเรื่องนี้ ส่วนใหญ่เป็นรายที่มีธุรกิจค่อนข้างใหญ่แล้ว มีทั้งอยากวางมือให้ลูกหลานมาสืบทอด หรือหารูปแบบการบริหารที่ทำให้ธุรกิจยั่งยืนได้ด้วยระบบ เพราะลูกหลานมีไลฟ์สไตล์ของตัวเอง ไม่ชอบทำธุรกิจ” นายจิรวัฒน์ กล่าว
นายจิรวัฒน์ ยอมรับว่า ประเทศไทยยังไม่มีกฎหมายจัดตั้งทรัสต์ให้คนนอกดูแลจัดการทรัพย์สิน ทำให้ธนาคารให้บริการได้จำกัด เบื้องต้นกำลังหารือเพื่อเสนอให้ภาครัฐแก้ไขกฎหมายนี้อยู่ 
ปัจจุบันธนาคารกสิกรไทยมีส่วนแบ่งตลาดลูกค้าไพรเวทแบงก์ 30% หรือมีลูกค้ากว่า 8,000 ราย มีสินทรัพย์ภายใต้การบริหารจัดการ 7 แสนล้านบาท ซึ่งส่วนใหญ่ 75% ยังเป็นเงินฝาก ขณะที่สินทรัพย์เพื่อการลงทุนยังมีจำนวนน้อยเพียง 25%